Addysg, Cymru Enwi, cychwyn a chymhwyso 1 1 Enw’r Rheoliadau hyn yw Rheoliadau Addysg (Trefniadau Apelau Derbyn) (Cymru) (Diwygio) 2013 a deuant i rym ar 1 Ionawr 2014. 2 Mae’r Rheoliadau hyn yn gymwys o ran Cymru. Diwygio Rheoliadau Addysg (Trefniadau Apelau Derbyn) (Cymru) 2005 2 1 Mae Rheoliadau Addysg (Trefniadau Apelau Derbyn) (Cymru) 2005 wedi eu diwygio fel a ganlyn. 2 Yn rheoliad 2(1)— a dileer y diffiniad o “Deddf 1972”; b yn y man priodol yn nhrefn yr wyddor mewnosoder— ystyr “Cod Derbyniadau Ysgol” (“ School Admissions Code ”) yw unrhyw god ar gyfer derbyniadau ysgol a ddyroddir o dan adran 84 ; ; ystyr “ Mesur 2011 ” (“ the 2011 Measure ”) yw Mesur Llywodraeth Leol (Cymru) 2011 ; . 3 Yn lle rheoliad 6 rhodder— Ystyriaethau perthnasol mewn apelau sy’n cael eu dwyn o dan adrannau 94 a 95 o Ddeddf 1998 6 1 Mewn perthynas ag apêl a wneir o dan y trefniadau y cyfeirir atynt yn rheoliad 3(a) i (ch), rhaid i’r materion i’w hystyried gan banel apêl wrth ystyried apêl gynnwys— a unrhyw hoff ddewis a fynegir gan yr apelydd; a b y trefniadau ar gyfer derbyn disgyblion a gyhoeddir gan yr awdurdod lleol neu’r corff llywodraethu yn unol â rheoliadau a wneir o dan adran 92. 2 Y trefniadau derbyn y cyfeirir atynt ym mharagraff (1)(b) yw’r trefniadau a gyhoeddir pan fynegwyd unrhyw hoff ddewis gan yr apelydd. 3 Caiff ystyriaeth o’r mater a grybwyllir ym mharagraff (1)(b) gynnwys ystyried a yw’r trefniadau hynny yn cydymffurfio ag unrhyw ofynion gorfodol— i Cod Derbyniadau Ysgol, neu ii Rhan 3 o Ddeddf 1998. 4 Pan wnaed penderfyniad ar y sail y byddai rhagfarn o’r math y cyfeirir ati yn adran 86(3)(a) yn codi fel a grybwyllir yn is-adran (4) o’r adran honno, caiff panel apêl benderfynu bod lle i’w gynnig i blentyn dim ond os yw’r panel wedi ei fodloni bod un o’r amodau a grybwyllir ym mharagraff (5) yn gymwys. 5 Yr amodau a grybwyllir yn y paragraff hwn yw— a y byddai’r plentyn wedi cael cynnig lle petai trefniadau derbyn yr ysgol wedi cydymffurfio â gofynion— i Cod Derbyniadau Ysgol, neu ii Rhan 3 o Ddeddf 1998; b y byddai’r plentyn wedi cael cynnig lle petai trefniadau derbyn yr ysgol wedi eu gweithredu’n gywir; neu c nid oedd y penderfyniad yn un y byddai awdurdod derbyn rhesymol wedi ei wneud o dan amgylchiadau’r achos. 6 Mewn perthynas ag apêl a wneir o dan drefniadau y cyfeirir atynt yn rheoliad 3(d), wrth ystyried apêl rhaid i banel apêl roi sylw i’r canlynol— a y rhesymau dros benderfyniad yr awdurdod lleol y dylai’r plentyn dan sylw gael ei dderbyn; a b unrhyw resymau a gyflwynir gan y corff llywodraethu ynghylch pam y byddai derbyn y plentyn yn amhriodol. 7 Yn y rheoliad hwn, ystyr “hoff ddewis” (“ preference ”) yw hoff ddewis a fynegir yn unol â threfniadau a wneir o dan adran 86(1) neu adran 86A(1) , mewn perthynas â blwyddyn ysgol 2013-2014, a’r blynyddoedd ysgol dilynol. 4 Yn lle rheoliad 7 rhodder y canlynol— Talu lwfansau 7 1 Mae’r rheoliad hwn yn gymwys i unrhyw aelod o banel apêl a gyfansoddir yn unol ag unrhyw un neu ragor o baragraffau Atodlen 1. 2 Caiff yr awdurdod lleol perthnasol dalu i aelod y cyfeirir ato ym mharagraff (1) lwfansau ar gyfer— a colled ariannol; b teithio; ac c cynhaliaeth. 3 Mae’r lwfansau y cyfeirir atynt ym mharagraff (2) i fod ar y cyfraddau mwyaf diweddar a nodir ar gyfer taliadau i aelodau cynghorau cymuned a thref mewn adroddiad (“yr adroddiad”) gan Banel Annibynnol Cymru ar Gydnabyddiaeth Ariannol a ddyroddir o dan Ran 8 o Fesur 2011 (aelodau: taliadau a phensiynau). 4 Mae unrhyw gyfeiriad yn yr adroddiad at ddyletswydd a gymeradwywyd i’w ddarllen fel ei fod yn cynnwys cyfeiriad at fod yn bresennol mewn cyfarfod o banel apêl. Huw Lewis Y Gweinidog Addysg a Sgiliau, un o Weinidogion Cymru 1 Hydref 2013